Регламент за изпълнение (ЕС) 2015/1831 на Комисията от 7 октомври 2015 година за определяне на правила за прилагане на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави и Делегиран регламент (ЕС) 2015/1829 на Комисията от 23 април 2015 година за допълване на Регламент (ЕС) № 1144/2014 на Европейския парламент и на Съвета за мерките за информиране и насърчаване, свързани със селскостопанските продукти, прилагани на вътрешния пазар и в трети държави бяха публикувани в Официалния вестник на ЕС, серия L 266/13.10.2015 г. С Регламент (ЕС) № 1144/2014 бяха установени нови правила относно мерките за информиране и насърчаване, свързани със селскостопанските продукти и прилагани на вътрешния пазар и в трети държави. Тези правила са приложими от 1 декември 2015 г. С този регламент отпадна националната процедура по преглед на промоционални програми и се промени начина на тяхното финансиране. Предвижда се, те да се разглеждат вече директно от ЕК, а националното съфинансиране отпадна, като остана само европейското финансиране и от предлагащите организации. С новите регламенти - 2015/1831 и 2015/1829 на ЕК се допълва правната рамка с оглед гладкото функциониране на реформираната политика по промоции.

С Регламент за изпълнение (ЕС) 2015/1831 се определят подробни правила по отношение на видимостта на обозначението на произхода и търговските марки при програмите, както и правила, съгласно които на предлагаща организация може да бъде разрешено да изпълни някои части от обикновена програма. Разписани са и специални правила за сключване на договори, управление, мониторинг и контрол на обикновените програми. Предвидени са и разпоредби относно плащанията по изпълнението на програмите. В приложение към регламента е налична система от показатели за оценка на въздействието на програмите за информиране и насърчаване.

Делегираният регламент (ЕС) 2015/1829 предвижда правила, отнасящи се предимно до обикновените програми, управлявани от дадена държава членка. Изложените в член 1 условия, при които дадена предлагаща организация може да представи програма се прилагат към многонационалните, както и за обикновените програми. Уреждат се въпроси, свързани с избора на прилагащи организации за обикновените програми, условията за допустимост на обикновените програми, разходите, допустими за финансиране от Съюза и административните санкции, налагани на предлагащите организации в случай на нередности.

Регламентите ще се прилагат от 1 декември 2015г. Националното ни законодателство ще се приведе в съответствие с тези промени.

Пълният текст на регламентите може да намерите на този линк: http://www.mzh.government.bg/MZH/bg/ShortLinks/ZashiteniNaimenovania/Zemedeslkiprodukti.aspx